[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.11.2008

COM(2008) 740 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Επανεξέταση των σχέσεων ΕΕ-Ρωσίας

{SEC(2008) 2786}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Επανεξέταση των σχέσεων ΕΕ-Ρωσίας

Το έκτακτο Ευρωπαϊκό Συμβούλιο της 1ης Σεπτεμβρίου 2008 ζήτησε από το Συμβούλιο και από την Επιτροπή να εξετάσουν προσεκτικά και εις βάθος τις διαφορετικές πτυχές των σχέσεων ΕΕ-Ρωσίας. Η αξιολόγηση αυτή θα πραγματοποιηθεί εν όψει της συνόδου κορυφής ΕΕ-Ρωσίας που θα πραγματοποιηθεί στις 14 Νοεμβρίου 2008 και θα συζητηθεί στο Συμβούλιο Γενικών Υποθέσεων και Εξωτερικών Σχέσεων (ΣΓΥΕΣ) της 10ης και 11ης Νοεμβρίου, αφού το ΣΓΥΕΣ της 13ης και 14ης Οκτωβρίου 2008 προβεί σε καταγραφή των εξελίξεων στη διένεξη Γεωργίας-Ρωσίας.

Ο παρών προβληματισμός εντάσσεται στο πλαίσιο των εξελίξεων που έχουν προκαλέσει σοβαρή ανησυχία όσον αφορά τις σχέσεις ΕΕ-Ρωσίας: Η παραβίαση της εδαφικής ακεραιότητας της Γεωργίας με τη χρήση βίας, και η μονομερής αναγνώριση από τη Ρωσία της Αμπχαζίας και της Νότιας Οσετίας εξακολουθούν να είναι απαράδεκτες, ενώ οι αρχές εξωτερικής πολιτικής που διατυπώθηκαν προσφάτως και η αναβίωση σφαιρών επιρροής προκαλούν ανησυχία.

Η ΕΕ μπορεί να αναπτύξει τις σχέσεις της με τη Ρωσία με σχετική εμπιστοσύνη. Από οικονομικής πλευράς, η Ρωσία χρειάζεται την ΕΕ. Η ΕΕ αποτελεί σημαντική αγορά για τις εξαγωγές πρώτων υλών της, και ιδίως ενέργειας, και η Ρωσία θα ήθελε να βελτιώσει τους όρους του εμπορίου πυρηνικών υλικών. Η πρόσφατη οικονομική κρίση κατέδειξε πόσο επιτακτική είναι η ανάγκη για τη Ρωσία να εκσυγχρονίσει και να διαφοροποιήσει την οικονομία της. Η ΕΕ αποτελεί όχι μόνο φυσικό εταίρο γι’ αυτή τη διαδικασία αλλά και την κύρια πηγή ξένων επενδύσεων σ’ αυτήν. Η Ρωσία επιθυμεί να συνεργαστεί με τη ΕΕ για την επίτευξη των στόχων της, όπως π.χ. για να επιτύχει την κατάργηση των θεωρήσεων ή τη σύνδεσή της με το πρόγραμμα πλαίσιο Ε&Α της ΕΚ.

Με βάση τα ανωτέρω, σκοπός του παρόντος απολογισμού είναι να εξετασθεί το πολύπλοκο δίκτυο των επικαλυπτόμενων και κοινών συμφερόντων στις σχέσεις ΕΕ-Ρωσίας και να αξιολογηθεί με νηφαλιότητα ποια είναι τώρα τα ίδια συμφέροντα της ΕΕ. Το πλαίσιο για τη διατήρηση και τη διεύρυνση αυτών των συμφερόντων καθορίστηκε στην εντολή που εγκρίθηκε προσφάτως για την έναρξη διαπραγματεύσεων σχετικά με τη συμφωνία που θα διαδεχθεί τη συμφωνία εταιρικής σχέσης και συνεργασίας (ΣΕΣΣ), και, όταν θα πληρούνται οι προϋποθέσεις, διαπραγμάτευσης συμφωνίας ελεύθερων συναλλαγών.

Το συνημμένο έγγραφο εργασίας περιγράφει την εξέλιξη της εταιρικής σχέσης ΕΕ-Ρωσίας κατά τα τελευταία έτη, καθώς και τις ευκαιρίες και προκλήσεις που θα αντιμετωπίσουμε μελλοντικά.

Οι σχέσεις ΕΕ-Ρωσίας βασίζονται στη συμφωνία εταιρικής σχέσης και συνεργασίας (ΣΕΣΣ) που ισχύει από το 1997, η οποία συμπληρώθηκε από τους τέσσερις κοινούς χώρους το 2005. Το θεσμικό πλαίσιο που προέκυψε λειτουργεί ικανοποιητικά από πολλές απόψεις, και ιδιαίτερα σε πολιτικό επίπεδο μέσω του συμβουλίου συνεργασίας (επί του παρόντος μόνιμο συμβούλιο εταιρικής σχέσης σε επίπεδο υπουργών Εξωτερικών).

Συνοπτική επανεξέταση των σχέσεων ΕΕ-Ρωσίας

Οι εμπορικές συναλλαγές και οι επενδύσεις μεταξύ της ΕΕ και της Ρωσίας είναι σημαντικές και αυξάνονται συνεχώς, και είναι προς το συμφέρον και των δύο μερών να συνεχιστεί αυτή η τάση. Η Ρωσία αποτελεί τον τρίτο σημαντικότερο εμπορικό εταίρο μας και τα ποσοστά αύξησης των συναλλαγών μας φθάνουν το 20% κάθε έτος. Η ενέργεια αποτελεί βασικό παράγοντα, αλλά εντυπωσιακά στοιχεία ανάπτυξης σημειώθηκαν και στον τομέα των υπηρεσιών. Με τους σταθερά υψηλούς ρυθμούς ανάπτυξης και την αυξανόμενη μεσαία τάξη, η Ρωσία αποτελεί σημαντική ανερχόμενη αγορά στην περιοχή μας, η οποία παρέχει προοπτικές στις επιχειρήσεις της ΕΕ. Η ΕΕ, η οποία αντιπροσωπεύει το 80% των σωρευτικών ξένων επενδύσεων, αποτελεί τον σημαντικότερο επενδυτή στη Ρωσία και, επομένως, είναι προς το συμφέρον μας να συνεχιστεί η ανάπτυξη της ρωσικής οικονομίας, η οποία θα χρειαστεί ακόμη περισσότερες ευρωπαϊκές επενδύσεις μελλοντικά, δεδομένου ότι η Ρωσία επιδιώκει τη διαφοροποίηση και τον εκσυγχρονισμό. Αυτό θα εξαρτηθεί, βεβαίως, από το αν η Ρωσία θα εξασφαλίσει το κράτος δικαίου, μέσω πραγματικά ανεξάρτητης δικαστικής εξουσίας, ικανής να διασφαλίσει την εκτέλεση των συμβάσεων. Δεδομένου ότι σημαντικό μερίδιο των ρωσικών συναλλαγματικών αποθεμάτων εκφράζεται σε ευρώ, η Ρωσία αποτελεί έναν από τους κυριότερους κατόχους περιουσιακών στοιχείων σε ευρώ παγκοσμίως. Η Ρωσία δεν απέφυγε τη διεθνή οικονομική κρίση και, λόγω της οικονομικής αλληλεξάρτησής μας, πρέπει να διατηρηθεί ο διάλογος μεταξύ της ΕΕ και της Ρωσίας όσον αφορά τις τρέχουσες εξελίξεις.

Με βάση το ανωτέρω σκεπτικό, η ΕΕ αποφάσισε να στηρίξει σθεναρά το αίτημα της Ρωσίας για προσχώρηση στον Παγκόσμιο Οργανισμό Εμπορίου. Τα επιχειρήματα για σύντομη προσχώρηση στον ΠΟΕ με βιώσιμους εμπορικούς όρους παραμένουν ισχυρά, κυρίως λόγω των ενδείξεων μεγαλύτερου προστατευτισμού στους τομείς της γεωργίας και των φυσικών πόρων. Ορισμένες σημερινές εμπορικές διαφορές, όπως αυτές που αφορούν περιορισμούς των εξαγωγών ξυλείας που επιβάλλει η Ρωσία, απαιτούν επειγόντως λύση, προκειμένου να αποφευχθεί η επιδείνωση των ήδη δυσχερών όρων των συναλλαγών.

Παρά τη μεγάλη ανάπτυξη των εμπορικών συναλλαγών και των επενδύσεων μεταξύ της ΕΕ και της Ρωσίας, καθώς και της καθιέρωσης πολλών τομεακών διαλόγων στο πλαίσιο του κοινού οικονομικού χώρου, προέκυψαν δυσκολίες σε αρκετούς τομείς, όπως οι προβληματικές τελωνειακές διαδικασίες, οι πτήσεις πάνω από τη Σιβηρία και η ανομοιογενής εφαρμογή από τη Ρωσία των διεθνών υγειονομικών και φυτοϋγειονομικών προτύπων.

Η αλληλεξάρτηση μεταξύ της ΕΕ και της Ρωσίας στον τομέα της ενέργειας αποτελεί βασικό στοιχείο των σχέσεων. Τα κράτη μέλη της ΕΕ αποτελούν σημαντικούς αγοραστές ενεργειακών προϊόντων, και αυτό δεν πρόκειται να αλλάξει βραχυπρόθεσμα ή μεσοπρόθεσμα. Πρόκειται για σχέση αλληλεξάρτησης και όχι εξάρτησης. Οι εξαγωγές στην ΕΕ συνέβαλαν σημαντικά στους ρυθμούς ανάπτυξης της Ρωσίας. Ωστόσο, η ΕΕ και η Ρωσία ερμηνεύουν διαφορετικά την ασφάλεια του ενεργειακού εφοδιασμού και την αμοιβαία πρόσβαση στην αγορά. Αν και η Ρωσία υπήρξε αξιόπιστος προμηθευτής ενεργειακών προϊόντων, οι διαφορές με τα κράτη διέλευσης, καθώς και οι ανεπαρκείς επενδύσεις των προηγούμενων σταδίων παραγωγής για την αντιμετώπιση της αυξανόμενης ζήτησης, προκαλούν ανησυχία όσον αφορά τον εφοδιασμό στο μέλλον. Πρέπει να γίνουν ακόμη πολλά για να δημιουργηθεί μια πραγματική ενεργειακή εταιρική σχέση η οποία θα βασίζεται στις αρχές της συνθήκης για το χάρτη ενέργειας, και ιδίως στη διαφάνεια, την αμοιβαιότητα και τη μη διακριτική μεταχείριση. Η συνεργασία διεξάγεται στο πλαίσιο του διαλόγου για την ενέργεια και καλύπτει ευρείς τομείς όπως τα ενεργειακά σενάρια και οι ενεργειακές στρατηγικές, οι εξελίξεις της αγοράς και η ενεργειακή απόδοση. Ορισμένα σημαντικά εργαλεία, όπως ο μηχανισμός έγκαιρης προειδοποίησης στον τομέα της ενέργειας, θα μπορούσαν να αναπτυχθούν περισσότερο.

Όσον αφορά τον κοινό χώρο για την εξωτερική ασφάλεια , διεξάγεται συχνά και σε πολλά επίπεδα πολιτικός διάλογος. Η ΕΕ συνομιλεί με τη Ρωσία για το Ιράν, τη Μέση Ανατολή, το Αφγανιστάν, τα Βαλκάνια και άλλες χώρες, καθώς και στο πλαίσιο διεθνών οργανισμών όπως ο ΟΗΕ και ο Οργανισμός για την Ασφάλεια και τη Συνεργασία στην Ευρώπη, προκειμένου να αναπτυχθούν κοινές απόψεις και προσεγγίσεις. Η συνεργασία στο πλαίσιο της ειρηνευτικής διαδικασίας στη Μέση Ανατολή και στο θέμα της μη εξάπλωσης των πυρηνικών όπλων στο Ιράν υπήρξε θετική. Η ΕΕ και η Ρωσία έχουν κοινό συμφέρον στο θέμα της μη διάδοσης των όπλων μαζικής καταστροφής. Η Ρωσία συνεισέφερε πρόσφατα στην αποστολή της ΕΕ στο πλαίσιο της Ευρωπαϊκής Πολιτικής Ασφάλειας και Άμυνας στο Τσαντ/Κεντροαφρικανική Δημοκρατία. Οι θέσεις σχετικά με το Κοσσυφοπέδιο και τον κοινό χώρο γειτνίασης εξακολουθούν να αποκλίνουν, ιδιαίτερα μετά τα γεγονότα στη Γεωργία. Η ΕΕ θα πρέπει να αναπτύξει κοινή θέση σχετικά με την πρόταση της Ρωσίας για νέα ευρωπαϊκή τάξη στον τομέα της ασφάλειας. Η ΕΕ έχει κάθε συμφέρον να συνεχίσει τις προσπάθειες για τη βελτίωση της συνεργασίας σ’ αυτούς τους τομείς κατά τα επόμενα έτη. Η Ρωσία αποτελεί βασικό γεωπολιτικό παράγοντα, του οποίου η εποικοδομητική συμμετοχή στις διεθνείς υποθέσεις αποτελεί απαραίτητη προϋπόθεση για την αποτελεσματική δράση της διεθνούς κοινότητας.

Για την περιφερειακή πολιτική υπάρχει διάλογος ΕΕ-Ρωσίας· στην περιοχή του Καλίνινγκραντ το σύστημα διευκολυνόμενης διέλευσης μεταξύ αυτής της περιοχής και της υπόλοιπης Ρωσίας λειτούργησε θετικά. Επίσης, η Ρωσία έδειξε νέο ενδιαφέρον για την αναθεωρημένη βόρεια διάσταση, ενώ η υπουργική σύνοδος της 27ης Οκτωβρίου διαπίστωσε σημαντική πρόοδο σ’ αυτό τον τομέα και, επομένως, υπάρχει περιθώριο να περιληφθούν τα θέματα της Αρκτικής στον τακτικό διάλογο μεταξύ της ΕΕ και της Ρωσίας.

Τα ανθρώπινα δικαιώματα είναι τομέας που προκαλεί ανησυχία. Υπάρχει γενικά το αίσθημα ότι το χάσμα συνεχώς διευρύνεται όσον αφορά τις κοινές δεσμεύσεις που είχαν αναληφθεί στο Συμβούλιο της Ευρώπης και τον ΟΑΣΕ.

Η ΕΕ τονίζει στη Ρωσία τις δεσμεύσεις που ανέλαβε μεταξύ άλλων στο πλαίσιο της συμφωνίας εταιρικής σχέσης και συνεργασίας. Οι διαβουλεύσεις με τη Ρωσία για τα ανθρώπινα δικαιώματα διεξάγονται δύο φορές το έτος· αν και ο αντίκτυπός τους παραμένει σχετικά περιορισμένος, ο τελευταίος γύρος πραγματοποιήθηκε σε ανοικτή και εποικοδομητική ατμόσφαιρα. Τα μέχρι τώρα επιτεύγματα πρέπει να αποτελέσουν τη βάση για τη συνέχεια.

Τα συμφέροντα της ΕΕ και της Ρωσίας στον κοινό χώρο για τη δικαιοσύνη, την ελευθερία, και την ασφάλεια συχνά συμπίπτουν, όπως δείχνουν οι συμφωνίες ΕΕ-Ρωσίας για την απλούστευση της έκδοσης θεωρήσεων και την επανεισδοχή (οι οποίες ισχύουν από την 1η Ιουνίου 2007), το πρόγραμμα κοινής συνεργασίας για την περίοδο 2007-2010 μεταξύ FRONTEX και της υπηρεσίας μεθοριακής φρουράς της Ρωσίας, καθώς και η συνεργασία μεταξύ του Ευρωπαϊκού Κέντρου Παρακολούθησης Ναρκωτικών και Τοξικομανίας και της ρωσικής ομοσπονδιακής υπηρεσίας ελέγχου ναρκωτικών και μεταξύ της Europol και των ρωσικών αρχών επιβολής του νόμου.

Η συμφωνία ΕΕ-Ρωσίας για την απλούστευση της έκδοσης θεωρήσεων, που είναι η πρώτη που συνήψε η ΕΕ με τρίτη χώρα, αποσκοπούσε στη διευκόλυνση των ταξιδιωτών, περιλαμβανομένων των ταξιδιωτών από την ΕΕ. Η συμφωνία επανεισδοχής αποτελεί σημαντική συμβολή στην καταπολέμηση της παράνομης μετανάστευσης. Η ενίσχυση της συνεργασίας στον τομέα της ελευθερίας, της ασφάλειας και της δικαιοσύνης συμβάλλει στην αντιμετώπιση απειλών όπως η τρομοκρατία και το οργανωμένο έγκλημα. Γενικότερα, η συνεργασία αυτή πρέπει να βασίζεται στο σεβασμό των ανθρωπίνων δικαιωμάτων και στην προαγωγή του κράτους δικαίου.

Οι επαφές μεταξύ των πολιτών της ΕΕ και της Ρωσίας αυξάνονται συνεχώς. Τα προγράμματα ανταλλαγών της ΕΕ στον τομέα της εκπαίδευσης αναπτύχθηκαν, καθώς και η συνεργασία μεταξύ επιστημόνων στον τομέα της έρευνας. Θα πρέπει να συνεχιστούν οι προσπάθειες για την ανάπτυξη των διαπροσωπικών επαφών σε όλους τους τομείς. Η ανάπτυξη των σχέσεων και η επίτευξη συγκεκριμένων στόχων σε συγκεκριμένους τομείς συμβάλλουν στη βελτίωση της αμοιβαίας κατανόησης και εμπιστοσύνης.

Ο κοινός χώρος για την έρευνα, την εκπαίδευση και τον πολιτιστικό τομέα χαρακτηρίζεται από ισχυρό αμοιβαίο ενδιαφέρον. Η συνεργασία στον τομέα της έρευνας διέπεται από τη συμφωνία συνεργασίας ΕΕ-Ρωσίας στον τομέα της επιστήμης και της τεχνολογίας, η οποία ισχύει από το 2004 και λήγει το 2009 και της οποία η ανανέωση ευρίσκεται στο στάδιο προετοιμασίας. Διάφοροι οργανισμοί από τη Ρωσική Ομοσπονδία συμμετέχουν σε όλα τα θεματικά προγράμματα και τα επί μέρους προγράμματα του 7ου προγράμματος-πλαισίου έρευνας και ανάπτυξης (7ο ΠΠ) με κοινοτική συνεισφορά περίπου 29 εκατ. ευρώ. Επίσης, η συνεργασία περιλαμβάνει τις συμφωνίες συνεργασίας μεταξύ της Ευρατόμ και της Ρωσίας στους τομείς της πυρηνικής ασφάλειας και της ελεγχόμενης πυρηνικής σύντηξης, οι οποίες συνήφθησαν το 2002 για αρχική περίοδο 10 ετών. Η Ρωσία δήλωσε ότι ενδιαφέρεται να συμμετάσχει στο 7ο ΠΠ. Στον τομέα της εκπαίδευσης, η Ρωσία προσχωρεί στη διαδικασία της Μπολόνια και συμμετέχει σε διάφορα προγράμματα που χρηματοδοτεί η ΕΕ. Σημαντικό έργο αποτελεί το Ίδρυμα Ευρωπαϊκών Σπουδών στη Μόσχα, το οποίο συγχρηματοδοτείται από τη Ρωσία και την ΕΚ. Η συνεργασία στον πολιτιστικό τομέα άρχισε με την έναρξη της διαδικασίας Kajaani το 2006 και την πρώτη σύνοδο του μόνιμου συμβουλίου εταιρικής σχέσης (ΜΣΕΣ) τον Οκτώβριο του 2007. Η συνέχεια που δόθηκε έκτοτε ήταν σχετικά απογοητευτική, διότι το πρόγραμμα δράσης στον πολιτιστικό τομέα σημείωσε ελάχιστη πρόοδο.

Η Ρωσία δέχεται οικονομική βοήθεια από μια σειρά κοινοτικών χρηματοδοτικών μέσων. Ο ΕΜΓΕΣ αποσκοπεί στην ενίσχυση της εφαρμογής των χαρτών πορείας για τους τέσσερις κοινούς χώρους και την περιοχή του Καλίνινγκραντ. Σε μια νέα και θετική εξέλιξη, η Ρωσία δεσμεύτηκε να συγχρηματοδοτήσει επτά προγράμματα διασυνοριακής συνεργασίας του Ευρωπαϊκού Μηχανισμού Γειτονίας και Εταιρικής Σχέσης (ΕΜΓΕΣ) κατά την περίοδο 2007-2013. Ωστόσο, ήταν πιο δύσκολο να βρεθεί μια κοινή βάση για την υλοποίηση της οικονομικής βοήθειας.

Επόμενα βήματα

Η ΕΕ και η Ρωσία θα πρέπει να προσπαθήσουν να συζητήσουν κατά τρόπο ανοικτό και εποικοδομητικό τα ζητήματα στα οποία διαφωνούν. Αυτό αποτελεί βασική προϋπόθεση για μια σοβαρή εταιρική σχέση εμπιστοσύνης. Θα πρέπει να προσπαθήσουμε να βελτιώσουμε την ικανότητά μας να διαχειριζόμαστε τις διαφορές και συγχρόνως να προωθούμε τους κοινούς μας στόχους. Το Ευρωπαϊκό Συμβούλιο καταδίκασε τη μονομερή απόφαση της Ρωσίας να αναγνωρίσει τις αποσχισθείσες περιοχές της Γεωργίας και εξέφρασε σοβαρή ανησυχία για τη δυσανάλογη αντίδραση της Ρωσίας κατά τις συγκρούσεις. Αν και παραμένει σταθερή στις αρχές της και απορρίπτει κάθε χρήση βίας, η ΕΕ έχει συμφέρον να συνομιλήσει με τη Ρωσία και να καταβάλει νέες προσπάθειες για την επίλυση των διαφορών στον κοινό χώρο γειτνίασης. Για τον σκοπό αυτό, η ΕΕ πρέπει να δείξει θέληση και ικανότητα να δράσει ενωμένη, συνδυάζοντας τα κοινοτικά μέσα με τα μέσα της ΚΕΠΠΑ/ΕΠΑΑ. Σχετικά με αυτό, είναι ενθαρρυντική η διαχείριση της διένεξης του καλοκαιριού και των συνεπειών της, καθώς και η αποχώρηση των ρωσικών δυνάμεων από τις περιοχές που γειτονεύουν με τη Νότια Οσετία και την Αμπχαζία, έστω και αν πρέπει να καταβληθούν ακόμη προσπάθειες.

Η ΕΕ ελπίζει ότι η νέα συμφωνία ΕΕ-Ρωσίας θα παράσχει ένα γενικό νομικά δεσμευτικό πλαίσιο, το οποίο θα καλύπτει όλους τους βασικούς τομείς των σχέσεών τους με βάση τα αμοιβαία συμφέροντα και τις διεθνείς υποχρεώσεις που έχουν αναλάβει η ΕΕ και η Ρωσία, μεταξύ άλλων και την προαγωγή του σεβασμού των ανθρωπίνων δικαιωμάτων και του κράτους δικαίου. Επιπλέον, για να στηρίξουμε την αυξανόμενη οικονομική αλληλεξάρτησή μας, θα ήταν προς το συμφέρον και των δύο μερών να δημιουργηθεί μια ζώνη ελεύθερων συναλλαγών.

Αυτές οι διαπραγματεύσεις θα πρέπει να συνεχιστούν, πρώτον διότι έτσι θα μπορέσει η ΕΕ να επιδιώξει τα συμφέροντά της με τη Ρωσία, και δεύτερον διότι αυτός είναι ο καλύτερος τρόπος για να συζητήσει με τη Ρωσία έχοντας ενιαία θέση. Όταν η ΕΕ εκφράζεται με μια φωνή και ενώνει τις δυνάμεις της, η Ρωσία την λαμβάνει υπόψη και η ΕΕ μπορεί να επηρεάσει την πορεία των γεγονότων. Η εντολή, η οποία εγκρίθηκε ομόφωνα, για την έναρξη διαπραγματεύσεων για τη νέα συμφωνία ΕΕ-Ρωσίας μας παρέχει ένα σημαντικό μέσο ώστε να επιδιώξουμε τους στόχους μας κατά ενιαίο τρόπο.

Γι’ αυτούς τους λόγους, η Επιτροπή θεωρεί ότι θα πρέπει να προγραμματισθούν τώρα οι επόμενες συνεδριάσεις των διαπραγματεύσεων. Το Συμβούλιο Γενικών Υποθέσεων και Εξωτερικών Σχέσεων της 10ης Νοεμβρίου είναι μια ευκαιρία για τα κράτη μέλη να συμφωνήσουν στα βασικά θέματα για τις μελλοντικές διαπραγματεύσεις, στο πλαίσιο των συμπερασμάτων του Ευρωπαϊκού Συμβουλίου της 1ης Σεπτεμβρίου που ανέβαλε τις διαπραγματεύσεις.

Βεβαίως, είναι προφανές ότι, βάσει των συμπερασμάτων του Ευρωπαϊκού Συμβουλίου, η ΕΕ δεν αποδέχεται τη σημερινή κατάσταση στη Γεωργία. Πρέπει να συνεχιστούν οι σημαντικές εργασίες της διαδικασίας της Γενεύης με βάση τις συμφωνίες της 12ης Αυγούστου και της 8ης Σεπτεμβρίου 2008, που αφορούν την ασφάλεια και τη σταθερότητα στην περιοχή, καθώς και την επιστροφή των εκτοπισθέντων στο εσωτερικό της χώρας και των προσφύγων, και πρέπει να αποκατασταθεί η εδαφική ακεραιότητα της Γεωργίας. Η επανεξέταση των σχέσεων ΕΕ-Ρωσίας πρέπει να αποτελέσει συνεχή διαδικασία. Όπως έχει ήδη συμφωνηθεί, η Επιτροπή και το Συμβούλιο θα πρέπει να συνεχίσουν τις συζητήσεις σχετικά με το γενικό πλαίσιο των σχέσεων ΕΕ-Ρωσίας κατά τη διάρκεια των διαπραγματεύσεων.